Cakacaka
Chapter 10
E dua na tamata oqo sa tiko mai Sisaria na yacana o Konilio, e turaga ni valu levu ena mataivalu ka vakatokai na mataivalu i Itali,
2 Sa tamata dau lotu ka dau rerevaka sara o koya na Kalou kei ira talega nona lewe ni vuvale, e dau loma savu me vukea na tamata era vakaloloma tu, sa dau masu tikoga ena veisiga.
3 Ena i ka ciwa ni auwa sa raica kina o koya ena raivotu, ni lako mai vua e dua na agilosi ni Kalou ka mai tukuna vua, "I Konilio!"
4 Sa vaka me rere o Kolinio ni rau sa veiraici tu, sa qai taroga yani, "Cava saka o ni vinakata vei au?" Sa qai tukuna mai na agilosi, na nomu masu kei nomu dauveivuke vei ira na vakaloloma e sega ni guilecava vakadua na Kalou.
5 Mo tala sara ga oqo eso na tamata ki Jopa mera la'ki kauti Saimoni mai na yacana talega o Pita.
6 "E rau tiko mai kea kei Saimoni na dau cula laca, e rau tiko ena dua na vale ka voleka e matasawa, ena tukuna vei iko na ka e dodonu mo cakava."
7 Ni sa lako na agilosi ka mai vosa tiko vua, sa qai kaciva mai e lewe tolu nona lewe ni matavuvale o Konilio, e ratou sotia rerevaka na Kalou ka ratou dau tu e yasana ena veigauna,
8 Ni sa vakamacalataka vakavinaka vei iratou na ka meratou la'ki cakava, sa qai vakatalai ratou yani ki Jopa.
9 Ena siga ka tarava ni rau sa volekata yani na koro levu, rauta tiko nai ka ono ni auwa sa cabe cake ki na dela ni nona vale o Pita me masu.
10 Sa tarai koya mai e dua na via kana levu ka vinakata sara ga me kana mada; ia ni vakarautaki oti na kena vakasigalevu, sa tarai koya tale e dua na via moce levu.
11 A sa raica kina o koya na lomalagi ni sa tadola tu, e dua na ka e vaka nai tutuvi levu sa lako sobu tiko mai, ka tara taucoko na tutu vava kei vuravura na nona lako sobu mai.
12 Era tu mai kina na veimataqali manumanu yavai va kecega ni vuravura, na veimanumanu kila, na manumanu sa dau qasi voli kei na manumanu vuka kecega.
13 Sa vosa mai vua e dua na domo, "Mo tucake, Pita, vakamatea ka kania sara."
14 Ia sa tukuna o Pita, "Turaga ena sega ni rawa! Baleta na noqu bula, au sega ni dau kania na kakana vakasisila ka sega ni savasava me vaka oqo."
15 Sa vosa tale mai vakarua vua na domo o ya, "na ka sa vakasavasavataka na Kalou,mo kakua ni o nanuma ni se dukadukali tikoga mo vakatabuya tiko."
16 E raica o koya vakatolu na raivotu oqo. Ni sa oti sa qai kau cake tale ki lomalagi.
17 Ni vakataroga tiko e lomana o Pita se cava mada nai balebale ni raivotu oqo, ka raica ena gauna vata o ya, ratou sa kunea mai kina na nona vale o iratou na talai mai vei Konilio, ratou sa tucake sara tu ga ena matamata ni nona vale.
18 Ratou sa kaci sara yani, se sa tiko beka e vale e dua na yacana o Saimoni ka yacana talega o Pita.
19 Ni se vakasamataka tiko o Pita na raivotu, sa vosa vua na Yalo Tabu, "Raica, e lewe tolu na tamata e ratou vakasaqari iko tiko mai.
20 Mo tucake sara ga oqo, ka lako yani vei iratou, mo dou la'ki lako vata sara, kakua ni o vakatitiqa tiko; ni o Au ga Au talai iratou mai vei iko."
21 Sa qai tucake o Pita ka lakovi ratou yani ena mata ni katuba, ka tarogi ratou, "Oi Au sara ga oqo o koya dou sa vakasaqara. Na cava sara mada na vuna dou lakovi au mai kina?"
22 Ratou tukuna vua, "E dua na turaga na yacana o Konilio e turaga ni valu, e tamata yalododonu ka dau rerevaka na Kalou, era taleitaki koya kecega na mataqali i Isireli e a rairai vua e dua na agilosi yalosavasava ni tukuna, mo lako mada kina nona vale, me rogoca kina o koya na vosa o na tauca vua."
23 Sa qai kacivi iratou mai ki loma ni vale me ratou mai nona vulagi ena bogi o ya, ena siga ka tarava sa lako o Pita vata kei iratou, era veitomani vata kei iratou eso na lewe ni lotu mai Jopa.
24 Ena siga tale ka tarava ratou sa yaco yani kina ki Sisaria. Sa wawa sara tu ga mai o Konilio nona matavuvale kei ira na nona i tokani voleka.
25 Ni sa curu yani ki loma ni vale o Pita sa tavaki koya mai o Konilio, ena nona sa lako sobu me cuva kina yavai Pita ka vakarokorokotaki koya.
26 Ia sa tauri koya cake o Pita ka tukuna, "Mo tucake; oi au e dua ga vakataki iko."
27 Ni rau sa mai veivosaki oti, sa curu sara yani ki loma ni vale ka raici ira kina e lewe levu era tiko ena vakasoqoni vata oqo.
28 A sa tukuna vei ira dou kila ni sega ni rawa ena lawa vaka Jiu, me Keimami veimaliwai se lako kina dua na vale ni kai matanitu tani. Ia na Kalou sa vakaraitaka vei au ena raivotu, me kakua ni dua na tamata me'u wiliki koya me dukadukali se kai tani.
29 O koya oqo, au sega ni qai lomalomaruataka na noqu lako mai oqo, dou tukuna mai, na cava dou vinakata kina me'u lako mai vei kemudou?"
30 Sa tukuna o Konilio, ena va na siga sa oti ena auwa vata sara ga oqo nai kaciwa ni auwa au dau lolo ka masumasu kina ena noqu vale, ka raica, e dua na tamata sa wavu tu e mataqu sa lumilumisa dina na nona i sulu.
31 "Sa tukuna vei au Konilio sa rogoci na nomu masu kei na nomu dau veivuke vei ira na vakaloloma, na Kalou e sega ni guilecava.
32 Mo tala mada e so ki Jopa me kacivi mai o Saimoni ka yacana talega o Pita, e tiko e na vale nei Saimoni na dau cula laca, na vale oqo e volekata na matasawa. Ni sa lako mai o koya, ena qai mai vosa vei iko.
33 "Sa sega tale ni qai bera noqu sa talai iratou yani vei iko, au vakavinavinakataki iko ni o sa lako mai. O koya oqo keimami sa mai vakasoqoni vata kina oqo ena mata ni Kalou, me keimami rogoca ki na nai vakaro mai vua na Kalou me baleti keimami mai na gusumu,"
34 Sa vosa o Pita, ka vaka, au sa rawa ni kila na dina ni veika oqo, ni Kalou e sega ni nodra ga na Jiu.
35 O ira vakadua ga mai na veimatanitu era rerevaki Koya ka caka dodonu e matana ena ciqomi ira o koya.
36 Dou kila nai tukutuku e solia o koya vei ira na mataqali I Isireli, me ra vunautaka nai tukutuku vinaka ni veivinakati sa rawa ena vuku i Jisu Karisito – ni o koya sa noda Turaga kecega –
37 Nai tukutuku oqori sa vunautaki taucoko ena yasayasa vaka Jutia, ka tekivu mai Kaleli ni oti na nona vunautaka tiko o Joni na papitaiso:
38 Na nona lumuti Jisu na kai Nasareci na Kalou ena kaukauwa ni Yalo Tabu, me dau lako kina ena veivanua me veivakacegui ka vakabulai ira talega sa dau vakatotogani mai vua na tevoro, me vakaraitaka ni tiko vata kei koya na Kalou.
39 Oi keitou sa kena i vakadinadina bula ni veika sa cakava ena nodra vanua na mataqali i Isireli kei na koro o Jerusalemi, ena nodra vakamatei Koya ni ra vakarubeca ena dua na kau.
40 Ena i katolu ni siga sa vakaturi koya cake tale na Kalou, ka dau vakaraitaki koya ki vei ira na Nona,
41 "Sega vei ira na tamata kecega ia vei ira ga na Nona digitaki na Kalou, keitou a mai katalau vata ni oti na Nona tucake mai na mate.
42 E a vakaroti keitou me keitou vunautaka vei ira na tamata, ka vakaraitaka ni sa lesi Koya na Kalou me lewai ira na bula kei ira na mate.
43 "Era a tukuni Koya mai na parofita, o koya ga e vakabauta na yacana ena bokoci na nona i valavala ca."
44 Ni se vosa tikoga o Pita sa sovaraki na Yalo Tabu kivei ira vakaaduaga na vakarogoci koya tiko.
45 Eso na tamata lotu era sa cilivi oti era veitomani vata tiko mai kei Pita nona lako mai Jopa, ni ra sa raica na nodra sa rawata nai solisoli ni Yalo Tabu, ni sa sovaraki kivei ira na veimatanitu tani era sa kidroataka sara vakalevu.
46 Ka salavata nodra rogoci ira ni ra sa vosataka na vosa ni veimatanitu tani kei na nodra vakalagilagia na Kalou. Sa qai vosa o Pita,
47 "E dua beka me tarova na kena soli na wai me ra sa papitaisotaki sara ga oqo, ni ra sa vakasinaiti talega ena Yalo Tabu, me vakataki keda?"
48 A sa vakaroti ira me ra sa papitaisotaki sara ga ena yaca ni Turaga. Era sa kerei koya me tiko vata tale mada kei ira me vica tale na siga.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn